ग्वालियर. विश्व की सबसे बड़ी पार्टी, अकेले ग्वालियर शहर में 6 लाख सदस्य और करीब एक हजार से अधिक पदाधिकारी। फिर भी पार्टी के पितृपुरुष पूर्व प्रधानमंत्री अटल बिहारी वाजपेयी के जन्म दिवस व सेवा पर्व कार्यक्रम में कार्यकर्ता एकत्र नहीं हो पाए।
ये हाल रहा शुक्रवार को भाजपा के कंबल वितरण कार्यक्रम का। फूलबाग मैदान में हुए इस कार्यक्रम में भाजपा नेता एवं कार्यकर्ताओं की मौजूदगी का आंकड़ा यह रहा कि पूरी भाजपा मंच पर सिमटी नजर आई।
विशाल मैदान में कुछ कार्यकर्ता सिर्फ व्यवस्था के लिए देखे गए, बाकी मंच के सामने रखी कुर्सियों पर कुछ कार्यकर्ता मौजूद थे। वहीं कंबल वितरण के लिए बनाए गए 10 काउंटरों पर मोर्चा के पदाधिकारियों के साथ संभागीय संगठन मंत्री प्रदीप जोशी ने भी कमान संभाली। पार्टी की ओर से दी जानकारी के मुताबिक कार्यक्रम में 7 हजार कंबल बांटे गए और लगभग इतने ही लोगों को अन्नकूट के पैकेट दिए गए।
कार्यक्रम को संबोधित करते हुए केंद्रीय मंत्री नरेंद्र सिंह तोमर ने कहा कि पीड़ित मानवता की सेवा करना भाजपा का मकसद है और इसके लिए पार्टी का हर कार्यकर्ता काम करता है। श्री तोमर ने कहा कि मैं कल गुरुवार को अटलजी से मिला था वे अस्वस्थ हैं और छोटी सी मुलाकात में उन्होंने आशीर्वाद देते हुए सिर्फ इतना कहा कि जाओ देश की सेवा करो।
इस मौके पर युवा मोर्चा के प्रदेशाध्यक्ष अमरदीप मौर्य ने कहा कि प्रदेश में शिवराज सरकार गरीबों को रोटी, कपड़ा और मकान देने के लिए हर संभव कोशिश कर रही है। इस मौके पर मेयर विवेक शेजवलकर, साडा अध्यक्ष राकेश जादौन, विधायक नारायण सिंह कुशवाह वेदप्रकाश शर्मा, बृजेंद्र सिंह जादौन समेत अन्य वरिष्ठ नेता मौजूद थे।
गुटबाजी से कार्यक्रम में हंगामा, पार्टी ने छानबीन की : कार्यक्रम के लिए करीब 6 हजार 500 लोगों को कंबल के लिए कूपन दिए गए थे, फूलबाग मैदान में इससे अधिक भीड़ पहुंच गई और लोग बिना कूपन ही कंबल मांगने लगे। जबकि कूपनधारी लोगों के पहुंचने का समय 11 बजे के बाद का था जिनके लिए पार्टी ने बसें लगाई थीं। संगठन स्तर पर जब इन लोगों के बारे में पता किया गया तो मालूम चला कि ये सभी लोग सावरकर मंडल के क्षेत्रों से थे जिन्हें पार्टी में गुटबाजी कर रहे नेताओं ने भेजा था। संगठन ने इस मामले को संज्ञान में ले लिया है।
चर्चा, नाराज हैं कार्यकर्ता इसलिए नहीं हो रहे शामिल
कार्यक्रम स्थल पर भी कार्यकर्ताओं की गैरमौजूदगी चर्चा का विषय रही। लोग एक ही बात करते नजर आए कि पार्टी में कार्यकर्ताओं की सुनी नहीं जा रही। कई पूर्व पदाधिकारी ये कहते सुने गए कि संगठन चुनाव में भी जमीनी कार्यकर्ताओं और वरिष्ठों की अनदेखी की जा रही है। जिससे कार्यकर्ता असंतुष्ट है और पार्टी के कार्यक्रमों से दूरी बनाकर रखी है।
hin_Deva awa_Deva hin_Deva hin_Deva hin_Deva hin_Deva hin_Deva hin_Deva